ועדת הכנסת החליטה להמליץ על פורר (ישראל ביתנו) לתפקיד, והמינוי מותנה בהצבעה של חברות הוועדה לקידום מעמד האישה. בדיון על ההחלטה נכחו שמונה חברי כנסת ואף לא חברת כנסת אחת
 בדיון שנערך שלשום (ראשון) בוועדת הכנסת, החליטו חברי הוועדה להמליץ על ח"כ עודד פורר (ישראל ביתנו) לתפקיד יו"ר הוועדה לקידום מעמד האישה ולשוויון מגדרי. זו תהיה הפעם השניה שעומד בראש וועדה זו ח"כ ולא ח"כית: בכנסת ה-17 עמד בראשות הוועדה ח"כ גדעון סער (הליכוד). הוועדה לקידום מעמד האישה מוקדשת לקידום ותיקון סוגיות הנוגעות לאי-שוויון מגדרי. יו"ר הוועדה היוצאת, ח"כ עאידה תומא סלימאן, קידמה בוועדה דיונים בנושא המאבק בסחר בנשים ובזנות, אלימות כלפי נשים ואלימות מינית, בריאות נשים ונושאים רבים נוספים. בדיון על המינוי, שארך דקות ספורות, התלוננו חברי הוועדה שוב ושוב על חלוקת הוועדות בין האופוזיציה לקואליציה. הם לא דנו בשאלת מינויו של ח"כ ולא ח"כית לתפקיד. "הקואליציה דרסה את האופוזיציה בחלוקת הוועדות", אמר ח"כ אחמד טיבי (הרשימה המשותפת). חבר הכנסת מיקי לוי (יש עתיד) הסכים והוסיף: "לא היה כמצב הזה. אני הייתי מצפה מממשלה כזו ענקית, עם מגוון רחב של תפקידים, עם 54 אפשרויות לשרים וסגני שרים, עם כל הוועדות בכף היד, עם חברות כנסת שמגיעות אולי מחר בבוקר וכבר ממונות לראשות ועדה, הייתי מצפה שהקואליציה תבוא ביד פתוחה". על ההחלטה להמליץ על ח"כ פורר לתפקיד הצביעו שמונת חברי הוועדה שנכחו בדיון – ביניהם אף לא חברת כנסת אחת. ההמלצה אושרה ברוב של חמישה תומכים. יו"ר הוועדה גינזבורג בירך את פורר: "אני מאחל לך בהצלחה, אני חושב שאתה תהיה חבר הכנסת השני הזכר שעומד בראש הוועדה הזאת ואני חושב שזה דווקא טוב".  מינויו של פורר לתפקיד מותנה באישור הוועדה שהוא מועמד לעמוד בראשה, בה חברות עוד שבע חברות כנסת ממגוון סיעות: מרב מיכאלי (העבודה), עאידה תומא סלימאן (הרשימה המשותפת), תמר זנדברג (מרצ), קטי שטרית, יפעת שאשא ביטון וקרן ברק (ליכוד), ועדיר כאמל מריח (יש עתיד). על יו"ר ועדת הכנסת, איתן גינזבורג (כחול לבן) לקבוע מועד לדיון בוועדה בו תיערך ההצבעה. תגובתה של יו"ר הוועדה היוצאת ח"כ עאידה תומא סלימאן על המינוי, עסקה בפערים פוליטיים ולא בזהותו המגדרית של פורר. "מינויו של פורר לראשות הוועדה לקידום מעמד האישה הוא תוצר של פעלולי הפוליטיקה הישראלית", מסרה ח"כ תומא סלימאן. "הוועדה שעניינה שוויון וצדק חברתי ושינוי מבנים היררכים תהיה בראשות ישראל ביתנו והימין, הדוגלים באפליה ורמיסת קבוצות מוחלשות ודחיקת הייצוג שלהן. אני מקווה שח"כ פורר יצליח לעמוד באתגרים של עבודה מול ועם קבוצות מגווונות בחברה, כולל אלה אשר כלפיהן הוא היה רגיל להסית". ח"כ מרב מיכאלי תמכה במינוי גבר לראשות הוועדה. "שנים אנחנו אומרות שגברים חייבים להצטרף למאבק הפמיניסטי, למאבק לשוויון. המאבק הפמיניסטי, אנחנו חוזרות ואומרות בצדק, הוא לא עניין של נשים בלבד. הוא עניין של החברה כולה", כתבה בעמוד הפייסבוק שלה. חברת הכנסת קטי שטרית הסבירה למה גם היא תומכת במינוי. "ב-2007 גדעון סער עמד בראש הוועדה – ההישגים הכי גדולים נעשו בוועדה שלו", טענה שטרית. "כאישה לא מפריע לי אם עומד גבר או עומדת אישה בראש הוועדה – ברגע שיש אדם ששונה ממני במין או בהשקפת העולם, זה יכול רק לגוון". כיום שתי נשים בלבד עומדות בראש ועדות בכנסת: מיקי חיימוביץ (כחול לבן) בראשות וועדת הפנים והגנת הסביבה, ויפעת שאשא ביטון (ליכוד) שעומדת בראש הוועדה המיוחדת בנושא נגיף הקורונה. 